તજી દેવું કે ભોગવવું? અઘરો પ્રશ્ન છે. સદીઓથી માણસ આ પ્રશ્નમાં અટવાતો રહ્યો છે. ‘તેન ત્યક્તેન ભૂંજિથા’ ત્યાગીને ભોગવી જાણો કહીને આનો તોડ કાઢવાનો પ્રયાસ થયો છે, પણ પ્રશ્નનું પૂરું સમાધાન તો એનાથી પણ નથી થતું. પોતાને જાણવાની ઉત્કંઠાનો કીડો જેને કરડી ગયો છે એ તમામ મનુષ્યો ત્યાગ અને ભોગની પસંદગી વચ્ચે ઝોલાં ખાધા કરે છે, બાકીના માંહી પડીને મહાસુખ માણે છે. જેને પ્રશ્ન નથી તેમને મજા છે. પ્રશ્ન નથી તેમને સમસ્યા પણ નથી. એ દિશામાં જે વિચારતા નથી તેમના માટે તો પ્રશ્ન થવો જ સંભવ નથી.